AARHUS/TIRSTRUP: SAS går for alvor ind i konkurrencen med de billige busruter på tværs af Storebælt. Flyselskabet sænker billetprisen med 20 procent på sine indenrigsafgange, så den laveste pris fra Aarhus Lufthavn - Tirstrup - til København bliver 399 kroner for en enkelt.

Det skriver flymagasinet Check-In.dk.

Check-In oplyser, at SAS sænker priserne som et led i en større kampagne for dansk indenrigsflyvning. Det sker med kampagnepriser fra Aarhus, København, Aalborg og Billund.

Kampagnen Danmarks Lufthavn skal få danskerne tilbage i indenrigsflyene. Derfor har SAS som et led i kampagnen besluttet at introducere en kampagnepris på indenrigsruterne fra København til Aalborg, Aarhus og Billund.

- Vi har valgt at sætte priserne ned for at gøre opmærksom på, at man godt kan vælge flyet, hvis man skal tværs over landet. Det er hurtigt og nemt at flyve - også med små børn, og hvis man skal til København fra for eksempel Aalborg, så befinder man sig relativt hurtigt i hovedstaden, siger Mariam Skovfoged, der er pressechef i SAS i Danmark, til Check-In.dk

De nedsatte billetter kan købes frem til 22. oktober. Rejseperioden strækker sig fra 15. november 2017 til 31. marts 2018.